ए डीज़ल दियां गड्डियां बड़ा रौला पांदियां न ते धूंऽ बी किन्नां छोड़दियां न। टुरने आलें दा ते सिर-मुंह काला करी ओड़दियां न, ते ड्राईवर बी केड्डी तेज चलांदे न इ’नें गी। कारें आलें कोला बी अग्गों बधी जन्दियां न। एह् केड़ा स्टाप ऐ? ठीक जगह पर गै गड्डी रोकदे न। एह् ते मण्डी हौस सेही होंदा ऐ। आहो! ओ हां सज्जै पासै रवीन्द्र भवन-साहित्य अकैडमी दा दफ्तर। मार ओए, बस ते अद्धी खाल्ली होई गेई ऐ। ते चढ़ने आलियां सवारियां छड़ियां चार। ए ते खसमत्रीमत लभदे न, अपने रिश्तेदारें या दोस्तें दे घर आए दे होने न-ओह् हां इनें गी बस उप्पर चढ़ाने आस्तै आए दा जोड़ा। ते एह् कुन ऐ? बाल-कट्टे दे न ते स्कर्ट बड़ी निक्की लाई दी ऐ। ‘नियॉन लाईट’ (NEON LIGHT) च रंग ते शक्ल दा ठीक पता नेईं लगदा। अन्दर आवै तां पता लगग कनेही नुहार ऐ? चाल ते बड़ी मस्त ऐ ते रंग बी गोरा ऐ। नैन-नक्श बी शैल त्रिक्खे न। कद्द बी खरा लम्मा ऐ-बड़ा लम्मा, डांग आंगर नेईं। बस जनेआ होना चाहिदा ऐ नेहा गै। दिक्खा दी ऐ कुत्थें बौह्आं। कदें अग्गें आली खाली सीट पर बेही जा नां। पर कुत्थें जी? ओ ते अग्गे बौह्ने दी सोचा दी ऐ! दिक्खां, भला अग्गे कोई सीट खाल्ली ऐ? ऊंहूं। हून ते इसी सामने आली सीटा पर गै बौह्ना पौग, या फ्ही खड़ोती र’वै।